Barutabana ba a tlhaela kwa Mokubilo
Modulasetilo wa komiti ya badiredi ba motse (village extension team) wa Mokubilo, Mme Kgothatso Mompati a re ba na le tlhaelo e tona ya bodiredi mo sekoleng se sebotlana sa Mokubilo. Mme Mompati o ntshitse matshwenyego a bone mo phuthegong ya mopalamente wa Boteti Botlhaba, Rre Sethomo Lelatisitswe bosheng. Mme Mompati a re ga go na mogokgo le mothusi wa gagwe, a tlatsa ka go re gape ba tlhaelelwa ke barutabana ba le bararo. O boletse gape gore matlwana a bana a boitiketso a tletse e bile a a tshologa mme bana ba tsweletse ka go a dirisa, a tlatsa ka go re ba tlhaelelwa ke matlo a borutelo le a boroko jwa barutabana. O kopa gore Matlo a di S1 a tsenngwe ntlo ya boapeelo le ntlwana ya boitiketso. O supile gore ga go na metsi kwa matlong a boroko a bana ba RADS, a tlhalosa fa go na le tlhaelo ya dijo mme e bile tse di leng teng di sa siama di na le tshupa. A re gape ga go na dibuka mo sekoleng. Kgosi Botshabelo Dijeng wa Mokubilo o ne a kopa gore lephata la makgotla a Setswana le fiwe madi a mantsi ka gore le tlhaelelwa ke ditlamelo. Kgosi o ne a kopa gore bokgosi ba tsenngwe mo dipensheneng le fa gantsi ba tsena mo tirong ba setse ba godile. Mogolwane wa mapodisi a Mokubilo, Seargent Lesego Kotlhao a re ba a tlhaela gape ga ba na ofisi le boroko. Seargent Kotlhao a re difensetere tsa ofisi e ba e dirisang ga di tswalege le lebati le sule, a supa fa seemo se se sa siama ka jaana dipampiri tsa melato tse di mo teng di ka tsewa ke phefo. O boletse gape gore kgang ya koloi e e amoganwang ke metse e le mene e ba berekisa bokete ka ga ba kgone go tsibogela dipego ka bofefo. Rre Kotlhao a re o sale a tsena kwa Mokubilo ka 2015 a nna mo ntlong e e senang motlakase go fitlhelela gampieno . Modulasetilo wa komiti ya bagodi, Mme Tshimologo Masilo ene a re bagodi ga ba na kwa ba amogelela teng ba tlala mo kgotleng ba kgoreletsa badiri ba kgotla. Mme Masilo a re ba sale ba kopile gore poso e tsenngwe terata gore ba kgone go amogelela mo go yone. Modulasetilo wa komiti ya ditlhabololo tsa motse (VDC) Rre Pini Gaorapelwe o tlhalositse gore mananeo a Ipelegeng a tsweletse sentle. A re le fa ba okeleditswe dipalo go santse go sa lekana ka gore banni ba tshela ka lenaneo le. O ne gape a ngongorega ka tsamaiso ya tshekatsheko ya ba lephata la boipelego a re ba kopa gore ba tle go tlhalosa le go dira tshekatsheko e e tseneletseng. O boletse fa ba na le dingwaga di le pedi balwetse ba sa bonwe ke ngaka, a kopa gape gore ba atolosediwe kokelwana. Mongwe wa banni ba motse, Rre Dendo Masungwa o ne a leboga barutabana ba sekole se sebotlana sa Mokubilo go bo ba ntshitse di A di le thataro mo maduong a lekwalo la bosupa. Rre Masungwa a re lenaneo la P10 million ga ba rerisiwe sepe ka lone. Mme Boitshwarelo Masole a re go sale go twe kokelwanwa ya bone e tlaa bereka bosigo le motshegare, a tlhalosa gore baoki ba bereka bokete ka gore ba isa balwetse kwa Letlhakane kgapetsakgapetsa. Mme Masole a re go ne go twe ba ka lemolola masimo mariga ba bo ba duelwe jaanong ga ba duelwe sentle go twe madi a fedile. E rile a leboga, mokhanselara wa Mokubilo/Mmea, Rre Phangi Resetse a ne a supa fa seemo sa sekole se segolwane sa Makgadikgadi JSS se sa jese diwelang. A re bana ga ba je sentle, boroko le jone ga bo a babalesega, a tlatsa ka go re kgaolo e tlhoka sekole se sengwe. BOKHUTLO